དྲང་བདེན་ལག་བསྟར་བྱེད་པའི་གཞི་རྟེན་དུ་སྙིང་རྗེའི་རྩ་འཛིན་ཐད་གལ་ཆེ་བའི་གནད་དོན་ཞིག་ནི།ལས་ལ་མཛུབ་མོ་བཙུགས་རྐྱང་མ་བྱས་པར་ལས་བྱེད་པོར་འཛུགས་དགོས་པ་དེ་ཡིན།ང་ཚོས་ལས་ནོར་བ་ལ་ཉེས་འཛུགས་དང་དགོས་ངེས་ཀྱི་ཐབས་ལམ་ཡོད་དོ་ཅོག་བེད་སྤྱད་དེ་ཁ་གཏད་གཅོག་དགོས་པ་དང་།ཆབས་ཅིག་ལས་དེ་དག་གསོག་མཁན་གྱི་ནག་ཉེས་ཅན་ལ་དགོངས་ཡངས་དང་སེམས་པ་བཟང་བའི་ཀུན་སྤྱོད་རྒྱུན་འཛིན་དགོས་པ་སྙིང་རྗེས་སྟོན་གྱི་ཡོད།འཇིག་རྟེན་བཀོད་པ་པོ་འདོད་པའི་རྣམ་གཞག་ནང་།དཀོན་མཆོག་གིས་སྡིག་ལས་འགོག་ཅིང་སྡིག་པ་གསོག་མཁན་ལ་བརྩེ་བ་སྤྲོད་ཀྱི་ཡོད་པ་ལྟར།ང་ཚོས་ཀྱང་ནོར་འཁྲུལ་ལ་སྟོབས་ཤུགས་ཆེན་པོས་འགོག་རྒོལ་བྱེད་པ་དང་མཉམ་དུ་ནོར་འཁྲུལ་བྱེད་མཁན་ལ་སེམས་ཁུར་བྱེད་དགོས།དེ་ལྟར་བྱེད་པ་ནི་ཡང་དག་པ་ཞིག་ཡིན།གང་ཡིན་ཞེ་ན།བསྐྱར་དུ་བརྗོད་རྒྱུར།འགྲོ་བ་མི་ཐམས་ཅད་ལ་འགྱུར་བ་འགྲོ་བའི་ནུས་པ་ཡོད།ངོས་ཀྱི་བསམ་པར།དེ་ནི་ང་ཚོ་རང་གི་ཉམས་མྱོང་ཐོག་ནས་ཚང་མས་ཤེས་ཀྱི་ཡོད།གང་ལྟར་ན་གཞོན་ནས་འགན་ཁུར་ཐུབ་མཁན་ཞིག་ཆགས་པའི་བར་མི་ཚེ་སྣང་མེད་དུ་སྐྱེལ་མཁན་དང་ན་ཚོད་སྨིན་ཞིང་ཉམས་མྱོང་ཐོབ་སྟེ་ལྟ་སྐྱོང་བྱེད་མཁན་གཉིས་ལ་མི་གཅིག་པ་མེད།ལོ་རྒྱུས་ནང་དུའང་།མི་ཚེའི་འགོ་སྟོད་དུ་ཀུན་སྤྱོད་ཀྱི་ཆ་ནས་ཧ་ཅང་སྡུག་ཅག་ཡོད་ཀྱང་ཕྱིས་སུ་གཞན་ལ་ཕན་ཐོགས་རྒྱ་ཆེན་པོ་སྐྲུན་མཁན་གྱི་མི་དེ་འདྲའི་དཔེ་མཚོན་ཧ་ཅང་མང་པོ་ཡོད།དཔེར་ན།ཆོས་རྒྱལ་མྱ་ངན་མེད་དང་སེན་ཊེ་པོལ་ཡང་ན་དེ་མིན་གྱི་དཔེ་མང་པོར་ང་ཚོས་བསམ་བློ་གཏོང་དགོས།